b'\n_START_ARTICLE_\nGrefsen Station\n_START_SECTION_\nHistorie og udformning\n_START_PARAGRAPH_\nStationen blev etableret 20. december 1900 som endestation for Gj\xc3\xb8vikbanen, der p\xc3\xa5 det tidspunkt ikke gik l\xc3\xa6ngere end til R\xc3\xb8ykenvik. Stationsbygningen der blev opf\xc3\xb8rt ved den lejlighed er en s\xc3\xa6rpr\xc3\xa6get teglstensbygning i gotisk stil, tegnet af Paul Due. De to f\xc3\xb8rste \xc3\xa5r var stationen midlertidig endestation for persontogene, indtil krydsningen af Etterstad blev f\xc3\xa6rdig, og banen kunne fuldf\xc3\xb8res i 1902. Den var t\xc3\xa6nkt som udgangspunkt for Nordbanen og en planlagt ringbane nord for Oslo. I dag er Grefsen Station en af meget f\xc3\xa5 stationer, der stadig er betjent, men der er ikke l\xc3\xa6ngere billetsalg p\xc3\xa5 stationen. Stationens remise, pakhus og den bevarede drejeskive bruges ikke l\xc3\xa6ngere til jernbaneform\xc3\xa5l._NEWLINE_Alnabanen, godsbanen mellem Grefsen og Alnabruterminalen, grener fra mod \xc3\xb8st i den sydlige ende af stationen. Fra stationens nordlige ende var der tidligere et sidespor til forskellige industrivirksomheder i Nydalen, blandt andet Christiania Spigerverk, men det er nu afkortet ved Storo, og et omfattende net af godsspor er fjernet._NEWLINE_Der er sporforbindelse fra Grefsen Station til T-banen, s\xc3\xa5dan at man kan transportere T-banemateriel p\xc3\xa5 jernbanesporene. Derimod er det ikke muligt at k\xc3\xb8re med jernbanemateriel p\xc3\xa5 T-banen._NEWLINE_Vis-\xc3\xa0-vis med stationen ligger der en sporvognsremise ved Storoveien. Den blev \xc3\xa5bnet i 1957 og erstattede remiserne ved Slemdalsveien, Garderveien og Harald H\xc3\xa5rfagres gate i Majorstua samt Homansbyen ved Sporveisgata, der efterh\xc3\xa5nden blev nedlagt. P\xc3\xa5 grund af remisen er Grefsen Station ogs\xc3\xa5 sporvognsstoppested og endestation. Station og sporvej er dog adskilt af Ring 3, s\xc3\xa5 forbindelsen mellem dem sker via en gangtunnel.\n_START_SECTION_\nFremtid\n_START_PARAGRAPH_\nI 2006 \xc3\xa5bnedes den sidste del af T-baneringen gennem dele af stationsomr\xc3\xa5det p\xc3\xa5 sin vej mellem Storo og Sinsen. Det er planen at bygge en gangbro, der vil give en bedre forbindelse mellem Grefsen Station og T-banestationen Storo._NEWLINE_For sporvognenes vedkommende er det et problem, at de k\xc3\xb8rer parallelt med T-baneringen mellem Storo, Sinsen og Carl Berners plass. Trafikselskabet Ruter har imidlertid lagt op til, at linje 13 og 17 ikke som nu skal ende ved Grefsen Station, men at linje 13 skal ende ved Disen, og at linje 17 skal g\xc3\xa5 ad en ny trac\xc3\xa9 ad Trondheimsveien til Tonsenhagen.'